331 కంపెనీల ట్రేడింగ్‌ నిలిపివేత!
- 'డొల్ల' కంపెనీలన్న అనుమానంతో చర్యలు
- సెబీ నియంత్రణతో రంగంలోకి ఎక్స్ఛేంజీలు
- నల్లధన ఏరివేతలో భాగంగానే నిర్ణయం!
- జీఎస్‌ఎం జాబితాలోకి చేరిపోయిన కంపెనీలు
- దాదాపు రూ.9000 కోట్ల విలువైన స్టాక్స్‌ 'స్ట్రక్‌'
- చిన్న మదుపరులు, ఎంఎఫ్‌లపై తీవ్ర ప్రభావం
న్యూఢిల్లీ: డొల్ల కంపెనీల ఏరివేత వ్యవహారంలో ప్రభుత్వ వర్గాలు చురుగ్గా చర్యలు చేపడుతున్నాయి. అక్రమంగా నిధుల ల్యాండరింగ్‌ కార్యకలాపాలకు పాల్పడుతున్నట్టుగా అనుమానం కలిగిన దాదాపు 331 డొల్ల కంపెనీలపై సెబీ కొరడా ఝుళిపించింది. సీరియస్‌ ఫ్రాడ్‌ ఇన్వెష్టిగేషన్‌ ఆఫీస్‌, కార్పొరేట్‌ వ్యవహరాల శాఖ సిఫారసుల మేరకు ఎక్స్ఛేంజీల్లో నమోదైన దాదాపు 331 అనుమానాస్పద డొల్ల కంపెనీలపై తగిన చర్యలు చేపట్టాలని మార్కెట్‌ నియంత్రణ సంస్థ సెబీ స్టాక్‌ మార్కెట్లకు సూచించింది. నల్లధన నియంత్రణ చర్యల్లో భాగంగా సెబీ ఈ నిర్ణయం తీసుకుంది. దీంతో మంగళవారం నుంచి 331 డొల్ల కంపెనీల ట్రేడింగ్‌ నిలిచిపోయింది. నెల రోజుల పాటు ఆయ స్క్రిప్‌ల కౌంటర్లలో లావాదేవీలు జరిపేందుకు వీలు పడదు. ఈ కంపెనీలు ల్యాండరింగ్‌ కార్యక్రమాల ద్వారా అక్రమ నిధులను తరలిస్తున్నట్టు ప్రభుత్వ పరిశీలనకు వచ్చిన నేపథ్యంలోనే సర్కారు సూచన మేరకు సెబీ స్టాక్‌ మార్కెట్లకు ఈ ఆదేశాలను జారీ చేసినట్టుగా సెబీ వర్గాలు చెబుతున్నాయి. తాజా నిర్ణయంతో ఈ 331 కంపెనీల్లో పెట్టుబడి పెట్టిన చిన్న మదుపరులు, మ్యూచువల్‌ ఫండ్స్‌ వారిపై తీవ్ర ప్రభావం పడనుంది. దాదాపు రూ.9,000 కోట్ల విలువైన సంపద ఈ కంపెనీల స్టాక్స్‌ రూపంలో స్టాక్‌ ఎక్స్ఛేంజీల వద్ద నిలిచిపోనున్నాయి. ఈ కంపెనీల సెక్యూరిటీలను స్టేజ్‌-4లో 'గ్రేడెడ్‌ సర్వైలెన్స్‌ మెజర్స్‌' (జీఎస్‌ఎం) విభాగంలో ఉంచనున్నారు. ట్రేడింగ్‌ నిలిపివేసిన స్టాక్స్‌ జాబితాలో ప్రకాశ్‌ ఇండిస్టీస్‌, ఎస్‌క్యూఎస్‌ బీఎఫ్‌ఎస్‌ఐ, పార్శ్వనాథ్‌ డెవలపర్స్‌, ఫిన్‌కాన్‌ స్పిరిట్‌, గ్యాలంట్‌ ఇస్పాట్‌, జే కుమార్‌ ఇన్‌ఫ్రా, ప్రైమ్‌ క్యాపిటల్‌ మార్కెట్‌, ద్వితీయ ట్రేడింగ్‌, ఆధునిక్‌ ఇండిస్టీస్‌, వీబీ ఇండిస్టీస్‌ తదితర సంస్థలు ఉన్నాయి.
ఇక నెలకొకసారి మాత్రమే ట్రేడింగ్‌ వీలు...
మనీ ల్యాండరింగ్‌ కార్యక్రమాలకు పాల్పడుతున్నారన్న అనుమానంపై ట్రేడింగ్‌ నిలిపివేసిన 331 సంస్థలను స్టాక్‌ ఎక్స్ఛేంజీలు జీఎస్‌ఎం విభాగంలో చేర్చాయి. అంటే ఇకపై కేవలం నెలకు ఒక్కసారి మాత్రమే ఈ స్టాక్స్‌లో ట్రేడింగ్‌కు అనుమతించనున్నారు. నిబంధనల ప్రకారం ప్రతినెల మొదటి సోమవారం మాత్రమే ఈ స్టాక్స్‌లో ట్రేడింగ్‌కు అవకాశం కల్పిస్తారు. ఆ రోజు కూడా చివరి ట్రేడింగ్‌ రోజు నాటి ధర కంటే ఎక్కువకు షేర్లను అమ్మడం గానీ కొనడం గానీ అనుమతించరు. ఒకవేళ ఎవరైనా కొనుగోలుకు ఆసక్తి కనబరిస్తే వారు వద్ద నుంచి 200 శాతం అధికంగా సరైలెన్స్‌ డిపాజిట్లను ఎక్స్ఛేంజీలు వసూలు చేయనున్నాయి.
మీ స్నేహితులకు రికమెండ్ చెయ్యండి